आप की कहानी पढ़ी। ऐसी ही अनेक कहानियाँ हमें प्रत्यक्ष भी देखने को मिलती हैं। आप दोनों में प्रेम भी था और आप ने अपना घर भी बसा लिया था। लेकिन आप दोनों के परिवार इस के लिए तैयार नहीं थे। अंजलि के चाचा के दबाव में आ कर उन्हों ने अंजलि को आप के साथ भेज दिया। क्यों कि तब अंजलि किसी भी कीमत पर आप के साथ रहना चाहती थी। वह पुलिस थाने में बयान दे चुकी थी और उस के परिवार वालों को एक हार का सामना करना पड़ा था। वे अंजलि को आप के साथ भेजने के बाद भी उस हार को पचा नहीं पा रहे थे। वे लगातार इस बात से दुखी रहे। चाहते रहे कि अंजलि किसी भी तरह आप से नाता तोड़ कर वापस लौट आए। अंजलि के समाज में एक विवाह टूटने पर दूसरा विवाह होना एक सामान्य बात रही होगी। इस कारण वे इस के लिए प्रयास भी करते रहे। वे लगातार अंजलि की काउंसलिंग करते रहे। जो धीरे धीरे उस पर असर करती रही। विवाह में आप के परिवार वालों ने उस के साथ जो दुर्व्यवहार किया उस ने उस असर को कई गुना बढ़ा दिया। उधर उस के परिवार वालों का उस के साथ संपर्क केवल अंजलि की काउंसलिंग के लिए था। इधर आप के परिवार वाले भी उस को अपना नहीं पा रहे थे। अंजलि दोनों तरफ से परिवार विहीन हो गई थी।